b'\n_START_ARTICLE_\nOstra, Cozmeni\n_START_SECTION_\nIstorie\n_START_PARAGRAPH_\nLocalitatea Ostra a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din regiunea istoric\xc4\x83 Bucovina a Principatului Moldovei. \xc3\x8en anul 1762 a fost ctitorit aici un schit de c\xc4\x83lug\xc4\x83ri de c\xc4\x83tre Nicolae Calmu\xc8\x9bchi. Cu ocazia recens\xc4\x83m\xc3\xa2ntului realizat de generalul Spleny \xc3\xaen 1776, pe teritoriul anexat atunci la Austria, s-a consemnat c\xc4\x83 Schitul Ostra de\xc8\x9binea o parte din Ostra, un teren din Berbe\xc8\x99ti, cu o moar\xc4\x83 la r\xc3\xa2ul Jijia, un teren \xc3\xaen Ple\xc8\x99ni\xc8\x9ba, \xc3\xaensum\xc3\xa2nd \xc3\xaen total 100 de f\xc4\x83lci, precum \xc8\x99i o moar\xc4\x83, arendate, din 1784, pe un an lui Ilie Herescu, cu 45 de florini . La acea dat\xc4\x83, vie\xc8\x9buiau acolo 6 c\xc4\x83lug\xc4\x83ri._NEWLINE_\xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut sub denumirea de Bucovina. Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea Ostra a f\xc4\x83cut parte din Ducatul Bucovinei, guvernat de c\xc4\x83tre austrieci, f\xc4\x83c\xc3\xa2nd parte din districtul St\xc4\x83ne\xc8\x99tii de Jos (\xc3\xaen german\xc4\x83 Unterstanestie)._NEWLINE_Autorit\xc4\x83\xc8\x9bile habsburgice au desfiin\xc8\x9bat Schitul Ostra \xc3\xaen baza Ordonan\xc8\x9bei Imperiale din 19 iunie 1783 a \xc3\xaemp\xc4\x83ratului Iosif al II-lea (1780-1790), trec\xc3\xa2nd toate p\xc4\x83m\xc3\xa2nturile \xc8\x99i fondurile administrate de Episcopia R\xc4\x83d\xc4\x83u\xc8\x9bilor "sub pov\xc4\x83\xc8\x9buirea st\xc4\x83p\xc3\xa2nirii \xc3\xaemp\xc4\x83r\xc4\x83te\xc8\x99ti \xc8\x99i a cr\xc4\x83ie\xc8\x99tii m\xc4\x83riri" ._NEWLINE_Dup\xc4\x83 Unirea Bucovinei cu Rom\xc3\xa2nia la 28 noiembrie 1918, satul Ostra a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Ceremu\xc8\x99ului a jude\xc8\x9bului Storojine\xc8\x9b. Pe atunci, majoritatea popula\xc8\x9biei era format\xc4\x83 din ucraineni, exist\xc3\xa2nd \xc8\x99i o comunitate de rom\xc3\xa2ni._NEWLINE_Ca urmare a Pactului Ribbentrop-Molotov (1939), Bucovina de Nord a fost anexat\xc4\x83 de c\xc4\x83tre URSS la 28 iunie 1940, reintr\xc3\xa2nd \xc3\xaen componen\xc8\x9ba Rom\xc3\xa2niei \xc3\xaen perioada 1941-1944. Apoi, Bucovina de Nord a fost reocupat\xc4\x83 de c\xc4\x83tre URSS \xc3\xaen anul 1944 \xc8\x99i integrat\xc4\x83 \xc3\xaen componen\xc8\x9ba RSS Ucrainene._NEWLINE_\xc3\x8encep\xc3\xa2nd din anul 1991, satul Ostra face parte din raionul Cozmeni al regiunii Cern\xc4\x83u\xc8\x9bi din cadrul Ucrainei independente. Conform recens\xc4\x83m\xc3\xa2ntului din 1989, to\xc8\x9bi cei 292 locuitori ai satului s-au declarat de etnie ucrainean\xc4\x83 . \xc3\x8en prezent, satul are 280 locuitori, \xc3\xaen totalitate ucraineni.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului din 2001, majoritatea popula\xc8\x9biei localit\xc4\x83\xc8\x9bii Ostra era vorbitoare de ucrainean\xc4\x83 (99,29%), exist\xc3\xa2nd \xc3\xaen minoritate \xc8\x99i vorbitori de alte limbi.'